THAI เปิดบริการที่นั่งใหม่ ECONOMY PLUS รองรับเที่ยวบิน “ลอนดอน-แฟรงก์เฟิร์ต”
นายวิวัฒน์ ปิยะวิโรจน์ รองกรรมการผู้อำนวยการใหญ่สายการพ …
3 ต.ค. 2563

นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทย จำกัด (มหาชน) หรือ THAI เปิดเผยว่า บริษัทฯ ได้ให้บริการชั้นโดยสารรูปแบบใหม่ THAI ECONOMY PLUS หรือ ชั้นประหยัด พลัส ในเที่ยวบินระหว่างกรุงเทพฯ ไปยัง ลอนดอน และแฟรงก์เฟิร์ต เพื่อตอบสนองความต้องการ Social Distancing ซึ่งเป็นการเพิ่มทางเลือกให้ผู้โดยสารได้รับความสะดวกสบายและความเป็นส่วนตัวมากขึ้น ในที่นั่งชั้นประหยัด 4 แถวแรก แบบที่เว้นที่ พร้อมบริการพิเศษตลอดการเดินทาง อาทิ บริการเช็คอินช่องทางพิเศษ ได้รับน้ำหนักสัมภาระเพิ่มจากเดิม 5 กิโลกรัม สามารถใช้พื้นที่บริการรับรองพิเศษของการบินไทย ที่สนามบินสุวรรณภูมิ
รวมทั้งให้บริการอาหารโดยมีเมนูให้เลือกแบบเดียวกับชั้นธุรกิจ ซึ่งบริการรูปแบบใหม่ THAI ECONOMY PLUS มีเงื่อนไขเป็นไปตามที่บริษัทฯ กำหนด โดยมีรูปแบบการให้บริการบนเครื่องบินของแต่ละชั้นโดยสารเป็นไปตามมาตรการความปลอดภัยด้านสุขอนามัย
สำหรับเที่ยวบินขากลับ เนื่องจากบริษัทฯ ได้ให้ความร่วมมือกับกระทรวงการต่างประเทศ ปฏิบัติภารกิจรับคนไทยที่มีความประสงค์จะเดินทางกลับประเทศ ผู้โดยสารจากลอนดอน และแฟรงก์เฟิร์ต ที่ต้องการเดินทางกลับประเทศด้วยชั้นโดยสารรูปแบบใหม่ THAI ECONOMY PLUS จะต้องลงทะเบียนก่อนการเดินทาง ผ่านเว็บไซต์ของสถานเอกอัครราชทูต ณ กรุงลอนดอน สถานเอกอัครราชทูต ณ กรุงเบอร์ลิน สถานกงสุลใหญ่ ณ นครมิวนิก สถานกงสุลใหญ่ ณ นครแฟรงก์เฟิร์ต ก่อนการสำรองที่นั่งและออกบัตรโดยสาร
ทั้งนี้ ผู้โดยสารสามารถดูรายละเอียดบริการรูปแบบใหม่ THAI ECONOMY PLUS ตารางการบิน พร้อมทั้งสำรองที่นั่งและออกบัตรโดยสารได้ที่เว็บไซต์ thaiairways.com หรือ สำนักงานขายการบินไทยและตัวแทนจำหน่ายทั่วประเทศหรือ THAI Contact Center โทร. 0-2356-1111 ระหว่างเวลา 08.00-20.00 น. 
โดยบริษัทฯ ใส่ใจทั้งด้านความปลอดภัยและสุขอนามัยของผู้โดยสาร โดยให้บริการภายใต้มาตรการป้องกันการแพร่ระบาดของโรคไวรัสโควิด-19 อย่างเคร่งครัด โดยมีการทำ Physical Distancing ในทุกขั้นตอนการโดยสาร เพื่อให้ผู้โดยสารเดินทางอย่างมั่นใจในทุกเที่ยวบิน
 